Kovsies leer vir eers aanlyn ná betogingsUV-studente is vandeesweek huis toe gestuur in die lig van die betogings. (Foto: Twitter) Studente aan die Universiteit van die Vrystaat (UV) se kampusse in Bloemfontein en QwaQwa sal vir minstens die volgende paar weke aanlyn moet klasloop nadat betogende studente vroeër vandeesweek amok by dié kampusse gemaak het. Dít volg maar tien dae nadat die akademiese jaar verlede Maandag (14 Februarie) afgeskop het en studente en personeel op universiteitskampusse terugverwelkom is. Prof. Francis Petersen, rektor en visekanselier, het Donderdag tydens ’n mediakonferensie gesê lede van die studenteraad het sedertdien hul ongelukkigheid uitgespreek oor onder meer uitbetalings van die nasionale finansiële hulpskema vir studente (NSFAS), registrasies en die verpligte inentingsmandaat. Enkele ontwrigtings is toe reeds aangemeld hoewel die situasie vandeesweek vererger het nadat die universiteit nie gehoor gegee het aan die studente se eise nie. “Hulle het ’n lys met eise aan ons gestel. Ons het op daardie eise reageer, maar hulle het nie van ons reaksie gehou nie,” sê Petersen. Klippe is toe by die kampus in QwaQwa na private veiligheidswagte gegooi. Die kampus is sedertdien gesluit en studente is huis toe gestuur. Dit het egter nie betogende studente gekeer om die afgelope paar dae buite die kampus te betoog nie, met nóg studente wat intussen by hulle aangesluit het. UV-studente is vandeesweek huis toe gestuur in die lig van die betogings. (Foto: Twitter) By die Bloemfonteinse kampus is klasse vroeër vandeesweek ontwrig terwyl rassistiese opmerkings aan ander studente en personeellede gemaak is. Die betogers het ook eerstejaarstudente uit die universiteitskoshuise gaan haal sodat hulle by die betogings kan aansluit. Die polisie se hulp is later noodgedwonge ingeroep en rubberkoeëls is afgevuur om studente te verjaag. Sommige studente is in hegtenis geneem. “Ons wil nie aan studente ’n misdaadrekord gee nie. Ons wil wel studente se veiligheid handhaaf,” sê Petersen oor dié besluit. Alle studente aan die twee kampusse is sedertdien huis toe gestuur, terwyl reëlings getref word vir studente wat nie in staat is om op eie onkoste huis toe te keer nie. Modules waarvan aanlyn leer nie moontlik is nie, sal wel regstreeks op kampus voortgaan. Studente sal deur hul onderskeie fakulteite ingelig word oor watter modules aanlyn voortgaan en watter regstreeks in lesinglokale sal geskied. Petersen het vanmiddag gesê die reëling sal vir minstens die volgende twee tot drie weke geld totdat die situasie in bedwang gebring en studente se veiligheid verseker kan word. Studente sal van 10 GB data verskaf word om hul onderrig aanlyn voort te sit.